חברת שלמה ביטוח תיתן את החסות לאצטדיון הכדורגל העירוני בפתח תקווה. שווי העסקה עומד על 2.5 מיליון ש"ח למשך ארבע שנים, זאת לאחר זכייתה במכרז עירוני. רמי גרינברג, ראש עיריית פתח תקווה, מסר כי: "כיאה לאצטדיון מתקדם וחדשני, אשר נמצא בליגה של כל המגרשים ומתקני הספורט המובילים בישראל, אני שמח שגם נושאת שם האצטדיון היא חברה מקצועית, גדולה ומשמעותית במשק הישראלי".
טובי שמלצר, מבעלי חברת "שלמה ביטוח", אמר כי: "אנו שמחים על בחירתנו כזוכים במכרז למתן החסות של אצטדיון הכדורגל העירוני בפתח תקווה. בתור חברה שמשרדיה ממוקמים מזה שנים רבות בעיר פתח תקווה, ומעסיקה מאות עובדים תושבי העיר, אנו מחוברים לעשייה המקומית וחיים אותה מדי יום.
כמו כן, כחברת ביטוח שחרטה על דגלה מצוינות, חדשנות וערכיות, התחברנו לאחד מהאצטדיונים המתקדמים בישראל, שמקדם את ערכי הספורט והתחרותיות בישראל". במסגרת החסות, האצטדיון ימותג וישולט, הן במעטפת החיצונית והן בחללים הפנימיים בשם וסמל נותן החסות. באצטדיון מתקיימים אירועי בידור שונים, הוא מכיל כ-8,000 מ"ר שטחי מסחר המושכרים לעסקים מסחריים ובסה"כ פוקדים אותו כ-300,000 צופים מדי שנה. כזכור, בשנת 2015, זכתה קבוצת שלמה, אליה משתייכת גם חברת שלמה ביטוח, במכרז לקבלת חסות השם של היכל הספורט העירוני ה"דרייב אין" בת"א.